Man op Noordwes-plaas geskietArgieffoto: Reint Dykema ŉ Man is Dinsdag per helikopter na ŉ hospitaal in Johannesburg geneem nadat hy tydens ŉ aanval op ŉ plaas buite Brits in Noordwes geskiet is. Ao. Mpeile Talane, woordvoerder van die polisie, het aan Maroela Media gesê die voorval het omstreeks 17:00 op ŉ plaas in die Assen-distrik plaasgevind. Talane het gesê vyf mans het na bewering toegang tot die huis verkry en vuurwapens by die man en sy vrou geëis. ŉ Struweling het tussen die man en die aanvallers ontstaan en die man is in sy maag geskiet. Volgens Talane het die aanvallers ŉ pistool, ŉ haelgeweer en ŉ selfoon geroof voordat hulle te voet gevlug het. Nick Dollman, woordvoerder van Netcare 911, het gesê met paramedici se aankoms op die plaas was die man in ŉ baie ernstige toestand. “Sy toestand was van so ŉ aard dat ŉ helikopter ontbied moes word om die man na ŉ hospitaal in Johannesburg te neem. Hy is ook aan ŉ ventilator gekoppel,” het Dollman gesê. Volgens Talane is die man, wat 67 jaar oud is, na die Milpark-hospitaal geneem. “ŉ Saak van huisroof en poging tot moord word ondersoek. Niemand is nog in hegtenis geneem nie,” het Talane gesê. “Die polisie doen ŉ beroep op die publiek om enige inligting wat tot die inhegtenisneming van die verdagtes kan lei by die polisie aan te meld.”